挽李芝峰
尹昕 (Ming)
圭璧昆山质，瑚琏太府珍。冲和元著德，温润更含真。手抉天孙锦，神融月窟春。词华笼万象，学业富千囷。先汉源流盛，全唐格律新。笔提文馆旧，衡入吏曹均。洞澈如开鉴，精深剧斲轮。暂荣思抑逊，恒乐是清贫。德秀真君子，希文第一伦。何知琼树瘁，俄报辅星沦。儒论伤前辈，朝端失硕人。易名宜卫典，停杵泣秦民。疲薾忝同契，从游最见亲。呼兄差甲子，倾盖始庚辰。莲榜联题姓，银台复逐尘。好诗争刻烛，嘉诲合书绅。世路悲欢促，浮生聚散频。寒情保庭柏，离思满江蘋。辇下重携袂，山南又卜邻。每期青眼数，方觊素怀伸。泡影流年失，风灯浪迹陈。山阳堪作赋，梁月解分身。万事嗟何及，斯文叹已湮。犹欣双凤在，东阁续前因。